AIG kondig hoofborg aan ná MTN onttrekVan links is Demi Lee Moore, Steve Hofmeyr, Barry Pretorius, vervaardiger en regisseur van AIG, Ernst Vorster, hoof van kommunikasie vir Helpende Hand, Hannes Noëth, uitvoerende direkteur van Solidariteit Helpende Hand, en Karlien van Jaarsveld by die mediakonferensie Dinsdag in Centurion. (Foto: Janie Monsieur) Afrikaans is Groot (AIG) het Dinsdag by ’n mediakonferensie in Centurion aangekondig dat “die gemeenskap die hoofborg van die Afrikaans is Groot-vertonings is en gaan bly”. Die handelsmerk het vandag saam met Solidariteit Helpende Hand die #JouAIG-veldtog van stapel gestuur en wil hierdeur klem plaas op die “eienaarskap” wat kaartjiehouers in die AIG-ervaring het. Luidens ’n verklaring is die #JouAIG-veldtog ’n inisiatief wat deur die direksie en kunstenaars van Afrikaans is Groot en Helpende Hand gedryf word om die publiek as individue, groepe of ondernemings die geleentheid te bied om as ’n amptelike hoofborg van dié konsert in te tree. Maroela Media het vroeër berig MTN het onlangs aangekondig dat hy alle bande met die Afrikaans is Groot-handelsmerk verbreek het ná druk deur sosiale media op die maatskappy omdat die sanger Steve Hofmeyr by die konserte optree. Hannes Noëth, uitvoerende direkteur van Helpende Hand, het die #JouAIG-veldtog bestempel as ’n gemeenskapsinisiatief. “Jou Afrikaans is groot. Maak nie saak waar jy die klem plaas in die sinsnede nie, jy lig jóú eienaarskap van Afrikaans en hierdie puik inisiatief uit,” het hy gesê. Volgens Noëth het Helpende Hand die inisiatief voorgestel aangesien die welwillendheidsorganisasie amptelik as begunstigde van die AIG-konserte aangewys is en nou graag deur sy lede wil terugploeg in die konsert. ’n Eksklusiewe vertoning, genaamd #JouAIG, word vir 28 November 2019 beplan waar 6 000 kaartjies teen R800 elk aangebied sal word. Elke kaartjie wat verkoop word, sal dien as ’n bydrae tot die bestaan van AIG en elke kaartjiehouer van dié konsert sal ’n hoofborg van die konsert wees. Winste van die aand word ook aan Helpende Hand bemaak. Elke hoofborg se naam sal op die skerms by die konserte vertoon word en in ’n spesiale AIG 2019-program verskyn. (Foto: Janie Monsieur) Volgens die direksie van AIG het die vertonings ontstaan uit ’n gees van trots wees op die Afrikaanse taal, kultuur en gemeenskapskrag en het die handelsmerk as’t ware ’n “kontrak met die publiek” om hierdie gesindheid uit te brei. “Ons kan net met groot dankbaarheid die borge bedank wat gehelp het om oor die jare van AIG ’n groot sukses te maak. Elke persoon wat ’n kaartjie koop, bly egter steeds individueel ook die borg van AIG en lewer ’n unieke bydrae tot hierdie skouspelagtige kultuurgeleentheid,” het Barry Pretorius, vervaardiger en regisseur van AIG, gesê. Volgens Pretorius staan Afrikaans is Groot elke jaar op die skouers van sy kaartjiekopers en probeer die organisasie jaarliks voortbou op sy verhouding met die publiek. AIG het sedert 2012 meer as 592 000 konsertgangers met 83 vertonings in Pretoria en Kaapstad gedien. Mense word ook genooi om hulle ondersteuning te wys deur saam met AIG-kunstenaars soos Steve Hofmeyr, Riana Nel, Jay, Demi Lee Moore en Karlien van Jaarsveld die #JouAIG-deklarasie aanlyn by www.jouaig.co.za te onderteken. Afrikaans is Groot 2019 vind plaas tussen 22 November en 1 Desember by die Sun Arena Time Square in Pretoria. Datums vir AIG in Kaapstad is nog nie bevestig nie. Kunstenaars soos Theuns Jordaan, Bok van Blerk, Jay, Corlea, Bobby van Jaarsveld, Elvis Blue, Tarryn Lamb, Dewald Wasserfall, Ricus Nel, Snotkop en Ruhan du Toit sal op die verhoog te sien wees. Karen Zoid is ook vanjaar weer terug. Kaartjies vir die #JouAIG-vertoning sal van 29 Maart om 10:00 by Computicket te koop wees. Koop kaartjies hier.